Sit aan tafel by die Oscars: resepte vir dié rooitapyt-spyskaart | SARIE
Sit aan tafel by die Oscars: resepte vir dié rooitapyt-spyskaart
Het jy gewonder wat die sterre op Oscar-aand gaan eet? Die Klits-en-Klets Kok wys jou dié rooitapyt-spyskaart én kies resepte uit die SARIE-argief om self te maak. Vanjaar is daar iets vir almal se smake by die Oscars – en nie slegs in die rolprente en akteurs wat vereer word nie, maar ook in die kos voorgesit gaan word. Oudergewoonte is daar eksotiese kos soos geelvintuna en kaviaar, maar vanjaar is daar ook gemakskos soos macaroni-en-kaas. Die Academy of Motion Picture Arts and Sciences, wat vir dié geleentheid verantwoordelik is, het 'n voorsmakie van die spyskaart gegee.
Die sterre se spyskaart
Nie jou gewone gebakte aartappel nie … Die gewilde sjef Wolfgang Puck, wat verantwoordelik is vir die kos op die aand, kikker 'n gewone gebakte aartappel met kaviaar en crème fraîche op. Boonop sal dit in eetbare goue papier toegevou word vir die "goue" geleentheid!
Comfort food, soos alledaagse huiskos genoem word, is ook welkom by die Oscars. Onder meer macaroni-en-kaas-bakkies, mini-burgers en pasteitjies.
Seekos is gróót op vanjaar se spyskaart. Altesame 1 300 oesters is glo bestel vir die geleentheid en sal met ander seekos soos tuna, soesji en krap voorgesit word.
Die gaste word verwelkom met 'n Penicillin-mengeldrankie. Dié drankie word gewoonlik berei met heuning en whisky.
Die suikertand word gestil met sjokolade-pofrys-balle, sjokolades in die vorm van die Oscar-standbeeld en sjokolade-splinters. Almal gons ook behoorlik oor dié massiewe sjokoladekoek met 'n rooi tapyt uit fondant en goue Oscars van sjokolade as versiering!